Közös álláspont

(1999. május 10.)

amelyet a Tanács az Európai Unióról szóló szerződés 15. cikke alapján fogadott el, a Jugoszláv Szövetségi Köztársasággal szemben hozott további megszorító intézkedésekről

(1999/318/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

(1) mivel 1999. április 8-án a Tanács megállapította, hogy a Jugoszláv Szövetségi Köztársaság (JSZK) által folytatott szélsőséges és bűnösen felelőtlen politika, valamint az Egyesült Nemzetek Biztonsági Tanácsa határozatainak ismételt megszegése miatt a legszigorúbb intézkedések váltak szükségessé és jogossá, beleértve a katonai akciót is;

(2) mivel 1999. április 26-án a Tanács kijelentette, hogy erőteljesen és folyamatosan támogatja a JSZK hatóságaira történő legteljesebb nyomásgyakorlást a nemzetközi közösség által előírt öt feltétel elfogadása érdekében;

(3) mivel a Tanács úgy határozott, hogy 1999. április 30-tól tilalmat vezet be a kőolaj és a kőolajtermékek értékesítésére és szállítására, valamint kiterjeszti az Európai Unió szankciórendszerét az utazási tilalmakra, kiterjeszti a pénzalapok befagyasztását, megtiltja a magánszektor exportfinanszírozását a kormányzat által finanszírozott exporthitelek meglévő moratóriuma mellett; kiterjeszti a tilalmat az új befektetésekre; kiterjeszti a tilalom hatályát a belső elnyomásra alkalmas eszközök kivitelére és annak kiterjesztésére, amely magában foglalja a légitámadásokban megsérült vagyontárgyak helyreállítására és javítására használt árukat, szolgáltatásokat, technológiákat és berendezéseket; elutasítja a JSZK nemzetközi sporteseményeken történő részvételét; megtiltja a JSZK és az Európai Közösség közötti légiközlekedést;

(4) mivel az Unió minden lehetőséget figyelembe vesz, hogy segítsen Montenegrónak megbirkózni a koszovói konfliktus miatt jelentkező nehézségekkel;

(5) mivel az Európai Unió fontosnak tartja a társult kelet- és közép-európai országok és Ciprus, illetve az EFTA-országok csatlakozását ezen közös állásponthoz a legnagyobb hatás elérése érdekében;

(6) mivel közösségi fellépésre van szükség néhány fent meghatározott intézkedés végrehajtása érdekében,

ELFOGADTA EZT A KÖZÖS ÁLLÁSPONTOT:

1. cikk

(1) Nem adható vízum Milosevic elnöknek, családjának, minisztereinek, a JSZK és Szerbia kormányai magas rangú tisztviselőinek és azon, a rendszerhez közel álló, személyeknek, akik tevékenységükkel támogatták Milosevic elnököt.

(2) A 98/240/KKBP [1] és 98/725/KKBP [2] közös álláspontban meghatározott vízumtilalmakat meg kell erősíteni.

(3) A Tanács végrehajtási határozatában felsorolt személyekre az (1) és (2) bekezdésben meghatározott tilalmak vonatkoznak, továbbá a tagállamok területére történő beléptetési tilalmat elrendelõ figyelmeztetõ jelzés hatálya alatt állnak. A jegyzék naprakészen tartása a Tanács végrehajtási határozatának a tárgya.

(4) Kivételes esetekben mentesség adható, amennyiben ez előmozdítja az Unió alapvető céljait, és politikai rendezéshez vezet.

2. cikk

A JSZK és Szerbia kormányai által külföldön tartott pénzkészletek befagyasztásának alkalmazási körét ki kell terjeszteni a Milosevic elnökkel kapcsolatban álló személyekre és azokra a társaságokra, amelyek a JSZK és Szerbia kormányai irányítása alatt állnak vagy azok nevében járnak el.

3. cikk

A magánszektorban a JSZK kormánya, a Szerb Köztársaság kormánya vagy az e kormányok nevében eljáró bármely személy tulajdonában lévő vagy ilyen személy által vezetett vállalat, intézmény, vállalkozás vagy testület számára biztosított exportfinanszírozásokat meg kell tiltani.

4. cikk

A JSZK és az Európai Közösség között minden kereskedelmi és magáncélú repülőjáratot meg kell tiltani.

5. cikk

Nem vihető ki a JSZK-ba az a termék, szolgáltatás, technológia vagy felszerelés, amely a légitámadások által károsított olyan vagyontárgyak, infrastruktúrák vagy felszerelések helyreállítására használható, amelyek lehetővé teszik a JSZK kormánya számára a belső elnyomás politikájának alkalmazását.

6. cikk

Az elnökség felkéri a kelet- és közép-európai társult országokat és Ciprust, illetve az EFTA-tagokat, hogy csatlakozzanak ezen közös állásponthoz a fenti intézkedések legátfogóbb hatásának elérése érdekében.

7. cikk

Ezt a közös álláspontot folyamatosan felül kell vizsgálni.

8. cikk

Ez a közös álláspont elfogadásának napján lép hatályba.

9. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 1999. május 10-én.

a Tanács részéről

az elnök

H. Eichel

[1] HL L 95., 1998.3.27., 1. o.

[2] HL L 345., 1998.12.19., 1. o.

--------------------------------------------------